© 2013 by Editura POLIROM

www.polirom.ro

Editura POLIROM

Iaşi, B-dul Carol I nr. 4; P.O. BOX 266, 700506

Bucureşti, Splaiul Unirii nr. 6, bl. B3A, sc. 1, et. 1;

sector 4, 040031, O.P. 53, C.P. 15-728

ISBN ePub: 978-973-46-3306‑7

ISBN PDF: 978-973-46-3307‑4

ISBN print: 978-973-46-2934‑3

Pe copertă: ilustraţie de Manuela Oboroceanu

Această carte în format digital (e-book) este protejată prin copyright şi este destinată exclusiv utilizării ei în scop privat pe dispozitivul de citire pe care a fost descărcată. Orice altă utilizare, incluzând împrumutul sau schimbul, reproducerea integrală sau parţială, multiplicarea, închirierea, punerea la dispoziţia publică, inclusiv prin internet sau prin reţele de calculatoare, stocarea permanentă sau temporară pe dispozitive sau sisteme cu posibilitatea recuperării informaţiei, altele decât cele pe care a fost descărcată, revânzarea sau comercializarea sub orice formă, precum şi alte fapte similare săvârşite fără permisiunea scrisă a deţinătorului copyrightului reprezintă o încălcare a legislaţiei cu privire la protecţia proprietăţii intelectuale şi se pedepsesc penal şi/sau civil în conformitate cu legile în vigoare.

Lectura eco - un supererou al lumii moderne!

Versiune digitală realizată în colaborare cu Libris.ro

MIHAELA DICU este preşedinta de onoare a Asociaţiei Astrologilor din România (AAR) şi membră a Centre d’Etudes, de Documentation et de Recherches sur l’Astrologie (CEDRA), Franţa. În prezent este conferenţiar, autor, traducător, redactor, cercetător şi consilier pe teme astrologice. Susţine cursuri şi conferinţe în ţară şi în străinătate. Scrie din anul 2000 pentru portalul eAstrolog.ro şi a semnat timp de 10 ani rubrica de astrologie a revistei Avantaje. În perioada 2002-2004 a realizat emisiunea „Interferenţe astrale” la TV Terra Sat Craiova. A mai colaborat cu Jurnalul Naţional, Scrisul Românesc, Gazeta de Sud, Ziarul de Iaşi, 20 Ani, Joy, The One, Baby, Celebrity, AstroGlob, catchy.ro şi clubdiverta.ro. Este membru fondator al revistei electronice Astrele.ro, care apare fără întrerupere din martie 2002, şi proprietar al celui mai mare grup de discuţii astrologice în limba română, Acubens, pe care l-a fondat în februarie 2000. Din 2004 organizează în fiecare vară la Craiova simpozionul naţional de astrologie Astro-Festival, în colaborare cu AAR. La Editura Polirom a publicat volumele Zodiacul. Cartea semnelor astrale (ed. I, 2007; ed. a II-a, 2009), Primul pas spre horoscop. Planete şi asteroizi în semne (2008), Numerologie practică (2010) şi a tradus din limba franceză Astrologie previzională pentru începători de Catherine Aubier (2006).

Prietenei mele Cristina, o mare iubitoare de astrologie orară

Simboluri şi abrevieri folosite în astrologia orară tradiţională

AS     Ascendent

DS     Descendent

MC    Mijlocul Cerului

FC     Fundul Cerului

NN    Nodul Nord

NS     Nodul Sud

PF     Pars Fortunae

Cuvânt-înainte

Bine adăpostită în răcoroasa Grădină a celor o mie de arbori din oraşul Ghazni, reşedinţa de vară a preamăritului sultan Mahmud¹ avea patru uşi care dădeau în afară. Într-o după-amiază în care pesemne că se cam plictisea, sultanul îl puse la încercare pe astrologul Abu Rayham (cunoscut nouă ca Al-Biruni²): „Pe care din cele patru uşi crezi că am să ies din casă? Scrie răspunsul pe o hârtie, împătureşte-o şi pune-mi-o sub covoraş”. Al-Biruni ceru să-i fie adus astrolabul, stabili Ascendentul, calculă harta cerului, se gândi o vreme, apoi scrise răspunsul pe o hârtie şi o puse sub covoraşul pe care şedea de obicei sultanul. „Aşadar, ai stabilit?” „Da”, răspunse Al-Biruni. Atunci sultanul porunci să se spargă peretele de la răsărit, pentru a se mai face o a cincea uşă. Şi tocmai pe aceea ieşi! După care, mândru de ideea lui genială menită să-l înfrângă pe astrolog, ceru să i se dea hârtia cu răspunsul. Iar răspunsul suna aşa: „Nu va ieşi pe niciuna din cele patru uşi, ci va pune să se croiască o a cincea uşă în peretele de la răsărit şi prin aceea va ieşi”³.

Pare de necrezut? Şi totuşi, chiar aşa s-a întâmplat. Cum de a putut găsi Al-Biruni răspuns la o întrebare atât de neobişnuită doar consultând o hartă astrală? Simplu: a folosit tehnicile unei ramuri speciale a astrologiei, numită astrologie orară, cu ajutorul căreia se poate afla răspuns la aproape orice întrebare. Nu este nicio vrăjitorie la mijloc. Este doar cunoaştere plus experienţă. Cartea de faţă oferă cunoaşterea…

Cititorul are în mână un manual de astrologie orară tradiţională, de o factură foarte apropiată celei care se practica pe vremea lui Al-Biruni. Dacă la prima vedere volumul i se pare cam complicat, nu este cazul să se alarmeze, căci nu trebuie să-l înveţe pe dinafară – este doar un instrument de lucru. Este suficient să-l răsfoiască până la capăt, ca să vadă ce cuprinde, iar apoi să-l ţină la îndemână şi să se ghideze după el pentru a face propriile interpretări şi a obţine răspunsuri la întrebările care îl frământă.

Notă: Pentru calculul hărţilor orare, în lipsa unui soft specializat, se recomandă să se folosească generatorul de hărţi al site-ului astro.com: http://www.astro.com/cgi/genchart.cgi. La opţiunea House System (Sistem de case) se va selecta whole signs (semne întregi).

1. Mahmud din Ghazni (971-1030) a fost cel mai de seamă conducător al Imperiului Ghaznavid, asupra căruia a domnit între 997 şi 1030.

2. Muhammed Ibn Ahmed Abu Rayham, zis şi Al-Biruni (973-1048) – savant de formaţie enciclopedică, reprezentant strălucit al culturii musulmane: matematician, astronom, astrolog, fizician, farmacolog, istoric, geograf, filosof, antropolog şi geodez (supranumit „primul antropolog” şi „părintele geodeziei”). A formulat teoria rotaţiei Pământului în jurul propriei axe şi în jurul Soarelui cu mult înainte de Copernic. A scris Cartea instruirii în elementele artei astrologiei. În 1017, sultanul Mahmud din Ghazni l-a adus la Ghazni împreună cu mai mulţi savanţi. Al-Biruni a devenit astrologul curţii, fiindu-i alături sultanului până la moarte (1030), iar apoi îndeplinind aceeaşi funcţie pe lângă succesorii acestuia.

3. Anecdotă preluată din volumul Chahar Maquala (Cele patru discursuri) al scriitorului persan Nizami Aruzi (cca 1085-1161), repovestită de Mihaela Dicu.

Capitolul 1

Ce este astrologia orară şi cum funcţionează

Astrologia, ca disciplină, are patru mari ramuri de sine stătătoare, fiecare dintre ele putând fi studiată separat:

•    Astrologia natală (sau genetliacă¹) – se ocupă cu calculul şi studiul hărţilor natale, cu scopul de a obţine informaţii cu privire la predispoziţiile înnăscute ale posesorilor acestor hărţi şi la felul în care se va desfăşura viaţa lor în viitor.

•    Astrologia mondială (sau mundană) – analizează conexiunile dintre configuraţiile astrale universale (conjuncţii, eclipse etc.) şi evenimentele care interesează/afectează grupuri mari de oameni (evenimente politice, financiar-economice, militare, sportive, accidente colective, cataclisme naturale, fenomene meteorologice etc.).

•    Astrologia cathartică² (sau a începuturilor) – este folosită pentru a afla momentul favorabil începerii unei acţiuni (subramura electivă) sau pentru a estima modul în care se va derula o acţiune, în funcţie de harta momentului său de debut (subramurile cathartică propriu-zisă şi „harta consultaţiei”).

•    Astrologia orară (sau interogativă ori a întrebărilor) – este utilizată pentru a afla răspunsuri la întrebări concrete.

Astrologia orară este, prin urmare, acea ramură a astrologiei cu ajutorul căreia se poate răspunde la o întrebare precisă şi se poate aprecia modul în care va evolua situaţia la care face referire acea întrebare. Dar cum poate fi posibil ca o hartă astrologică să răspundă la o întrebare concretă? În prefaţa volumului său Horary Astrology, publicat în 1851, William Joseph Simmonite scria: „Arta de a răspunde la întrebări folosind astrologia orară se bazează pe acele inexplicabile şi miraculoase corespondenţe despre care s-a constatat că se manifestă în mod universal, în aproape toată creaţia naturală”.

Ideea ar fi că aparţinem unui continuum spaţio-temporal şi tot ceea ce gândim într-o anumită clipă este o părticică din acest continuum. Aşa cum harta cerului întocmită pentru momentul naşterii unei persoane este încărcată cu informaţie referitoare la acea persoană, la fel şi harta unei întrebări poartă în sine indicii privind răspunsul la acea întrebare. Pentru o întrebare care este formulată (se naşte) într-un anumit moment şi într-un anumit loc, răspunsul, care există deja, se reflectă în poziţia corpurilor cereşti din harta astrologică întocmită pentru momentul şi locul respectiv.

Astrologia orară este cea mai nouă ramură a astrologiei. Dacă primele trei ramuri se regăsesc în cele mai timpurii scrieri astrologice din epoca elenistică, cea de-a patra apare abia după secolele II-III e.n. Ea are la bază tot astrologia elenistică, elemente din astrologia electivă şi din „harta consultaţiei”, care este harta momentului întâlnirii dintre astrolog şi solicitant şi serveşte la formularea unor concluzii şi prognoze privind dispoziţia, gândurile, speranţele, intenţiile şi interesele solicitantului. Cu timpul, din aceste subramuri cathartice s-a născut astrologia orară, care a avut nevoie de câteva secole bune pentru a se structura şi a ajunge la o formă asemănătoare cu cea în care se prezintă astăzi. Hephaistion din Theba, Palchus, Rhetorius sau Theophilus din Edessa sunt verigile de legătură, iar prima lucrare explicită de astrologie orară despre care avem cunoştinţă la ora actuală îi aparţine lui Masha’allah şi apare abia spre finele secolului al VIII-lea.

În pofida faptului că este cea mai nouă ramură a astrologiei, astrologia orară este cea mai riguroasă şi mai conservatoare dintre ele, majoritatea regulilor sale rămânând neschimbate de-a lungul secolelor. În studiul ei se întâlnesc termeni rari sau metode care la prima vedere pot părea curioase. Practica ulterioară va dovedi însă cât sunt de utile şi de eficiente. Mai mult decât atât: stăpânirea tehnicilor astrologiei orare contribuie semnificativ la o mai complexă şi completă înţelegere a celorlalte ramuri ale astrologiei, inclusiv a astrologiei natale!

Timeline Astrologie orară

Cei mai importanţi autori:

•    Secolul al V-lea:

–    Hephaistion din Theba

–    Palchus

•    Secolul al VI-lea:

–    Rhetorius Egipteanul

•    Secolul al VIII-lea:

–    Theophilus din Edessa (695-785)

•    Secolele VIII-IX:

–    Masha’allah ibn Athari (cca 740-815)

•    Secolul al IX-lea:

–    Sahl Ibn Bishr, cunoscut şi sub numele de Zahel (cca 786 – cca 845)

–    Al-Kindi (cca 801-873)

•    Secolele X-XI:

–    Al-Biruni (973-1048)

•    Secolul al XII-lea:

–    Herman din Carinthia (cca 1100 – cca 1160)

•    Secolul al XIII-lea:

–    Guido Bonatti (cca 1210-1300)

•    Secolul al XVII-lea:

–    William Lilly (1602-1681)

–    Richard Saunders (1613-1692)

–    Nicholas Culpeper (1616-1654)

–    William Ramesey (1627-1676)

–    John Gadbury (1627-1704)

•    Secolul al XIX-lea:

–    William Joseph Simmonite (1809-1863)

•    Secolul XX:

–    Robert DeLuce (1877-1964)

–    Ivy Goldstein-Jacobson (1893-1990)

–    Geraldine Davis (cca 1900-1970)

–    Barbara Watters (1907-1984)

–    Doris Chase Doane (1913-2005)

–    Olivia Barclay (1919-2001)

–    Marion March (1923-2001)

–    Joan McEvers (1925-2009)

–    Derek Appleby (1937-1995)

–    Anthony Louis (n. 1945)

–    J. Lee Lehman (n. 1953)

–    John Frawley (n. 1955)

–    Barbara Dunn (n. 1962) etc.

Cele mai importante momente:

•    Sfârşitul secolului al VIII-lea: Masha’allah scrie Despre recepţii, prima lucrare integrală de astrologie orară. Astrolog persan de origine evreiască, Masha’allah a participat în tinereţe, alături de Naubakht Ahvaz, astrologul oficial al califului al-Mansur, la alegerea momentului propice pentru punerea pietrei de temelie a oraşului Bagdad. Un crater de pe Lună poartă numele lui latinizat: Messala.

•    În a doua parte a secolului al XIII-lea, astrologul italian Guido Bonatti era deja foarte faimos. Cunoştinţele lui se bazau pe traducerile latine ale astrologilor elenişti de la începutul mileniului I şi pe învăţăturile astrologilor arabi din secolele al VIII-lea şi al IX-lea. Spre 1277 publică un vast tratat, intitulat Liber Astronomiae, în care dedică o secţiune importantă astrologiei orare.

•    În 1647, astrologul britanic William Lilly, folosind ca bibliografie scrierile lui Bonatti şi alte multe lucrări din vechime, dă lumii cartea de căpătâi a astrologilor orarişti, Christian Astrology (Astrologia creştină), prima carte de astrologie scrisă în limba engleză. În Christian Astrology, astrologia orară devine complexă şi precisă, împletind arta şi ştiinţa în cea mai fericită manieră.

•    În 1980, Olivia Barclay intră în posesia unui exemplar original al cărţii lui William Lilly, Christian Astrology. Reuşeşte o retipărire în facsimil în 1985. Se consideră că această popularizare a cărţii lui William Lilly stă la baza renaşterii interesului pentru astrologia tradiţională.

William Lilly

„Simplu spus, astrologia orară este arta divinaţiei astrologice. Se pune o întrebare, astrologul ridică o hartă pentru momentul întrebării şi evaluează deznodământul probabil al situaţiei despre care s-a întrebat” – Derek Appleby, Horary Astrology: The Art of Astrological Divination, 1985.

La ce gen de întrebări poate să răspundă astrologia orară

Astrologia orară poate să răspundă la orice gen de întrebare, cu condiţia ca persoana care întreabă să fie sinceră şi foarte preocupată de chestiunea respectivă.

Nu este de competenţa astrologului să decidă dacă întrebarea pusă de solicitant este importantă sau nu – fiecare om are scara lui de valori, iar astrologul nu este îndreptăţit să aprecieze dacă este corectă sau greşită. Pentru un om care trăieşte singur poate să fie la fel de important, de exemplu, să ştie dacă-şi va găsi câinele pierdut, cum este pentru un om de afaceri să ştie dacă i se va acorda împrumutul necesar pentru o mare investiţie. Iar pentru un îndrăgostit, să afle dacă este iubit poate fi mai important decât orice altceva pe lume…

Aşadar, întrebările pot viza cele mai diferite domenii ale vieţii: dragoste, căsătorie, carieră, bani, achiziţii, proprietăţi, familie, copii, studii, călătorii, procese etc. Astrologia orară dă răspunsuri la întrebări de natură medicală, oferă indicii privind persoanele dispărute şi ajută la localizarea obiectelor sau a animalelor pierdute. Poate fi utilă în situaţii serioase, de mare însemnătate, dar şi în situaţii mărunte, de zi cu zi, care ne captează interesul la un moment dat. Iată câteva exemple de întrebări la care poate răspunde astrologia orară:

Voi obţine noua slujbă pentru care am depus C.V.-ul?

Este bine să vând apartamentul înainte de 1 septembrie sau nu?

Bărbatul care îmi face curte are intenţii serioase?

Va reuşi fiul meu la examenul de admitere de anul acesta?

Unde ar putea fi cheile de la maşină?

Zvonul despre reorganizarea firmei X este adevărat?

Pentru ce moment se întocmeşte harta orară

O problemă are nevoie de o perioadă de gestaţie, pentru a se dezvolta şi a se cristaliza în mintea cuiva, înainte de a se naşte în vorbe. După ce s-a născut, nu mai rămâne decât să se facă legătura cu astrologia şi… gata!

Dacă astrologul este cel care-şi pune întrebarea, el va ridica harta orară nu pentru momentul în care şi-a pus pentru prima dată întrebarea în sinea lui, ci pentru ora şi minutul în care decide: „Ce-ar fi să-mi fac o hartă orară ca să aflu răspunsul?”.

Dacă astrologul trebuie să răspundă la întrebarea altcuiva, el va întocmi harta orară pentru momentul în care a înţeles bine sensul întrebării, indiferent dacă i-a fost adresată verbal sau în scris. De exemplu, un astrolog care are pagină pe internet şi primeşte comenzile prin e-mail va deschide mesajul, va citi cu atenţie întrebarea, se va pătrunde de sensul ei, apoi va nota ora şi va întocmi harta orară pentru acea oră. În ce priveşte locul, se folosesc coordonatele localităţii în care se află astrologul.

Există şi cazuri speciale. Unul dintre ele, mai rar, dar posibil, este cel în care clientul menţionează în mod spontan, în timpul consultaţiei, momentul în care i s-a înfiripat în minte o anumită întrebare: „M-am trezit azi-noapte la ora 2 cu problema asta în cap”. În această situaţie, având la îndemână un moment care a polarizat atât de intens interesul solicitantului, astrologul este bine să-l folosească, întocmind harta orară pentru acel moment şi pentru locul unde se afla clientul când şi-a pus întrebarea.

Un alt caz, destul de obişnuit, este cel al clienţilor „instruiţi”. Mulţi specialişti în astrologie orară au clienţi fideli, care îi consultă periodic în legătură cu problemele care îi preocupă. Cu timpul, aceşti clienţi învaţă cum funcţionează astrologia orară. Iar când o anumită întrebare se formulează intens şi stăruitor în mintea lor, îşi notează momentul (ora) şi conţinutul întrebării, iar ulterior îşi contactează astrologul, pentru calculul hărţii şi interpretare. Astrologul va folosi, fireşte, ora şi locul indicate de client.

Întrebarea se pune o singură dată, unui singur astrolog. Ca şi oamenii, întrebările nu pot avea decât o singură hartă natală. În cazul în care solicitantul vrea să audă şi părerea altui astrolog, nu îi va cere acestuia să ridice o altă hartă, ci îl va ruga să o interpreteze în manieră proprie pe cea pe care o are deja de la prima consultaţie.

1. De la genethliakos (γενεθλιακός), care în greaca veche înseamnă „natal”. Tot în greaca veche, genete (γενετη) = „naştere”, iar genethlialogeo (γενεθλιαλογεω) = „a face un horoscop”.

2. De la katarche (καταρχή), care în greaca veche înseamnă „început”.